Diari Oficial de la Generalitat Valenciana


Sumari del DOGV 5339, del 05-09-2006 (2006/10698)

ORDE de 26 de juliol 2006, de la Conselleria de Cultura, Educació i Esport, per la qual es delimita l'entorn de protecció de les restes del castell i les muralles de Chelva i se n'establix la normativa protectora corresponent.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5339

Data del DOGV
:   05-09-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/10384


Data del document
:   26-07-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Chelva
    * protecció del patrimoni
    * patrimoni arquitectònic
    * ben cultural
    * legislació

ORDE de 26 de juliol 2006, de la Conselleria de Cultura, Educació i Esport, per la qual es delimita l'entorn de protecció de les restes del castell i les muralles de Chelva i se n'establix la normativa protectora corresponent. [2006/10482]  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural que integren el patrimoni cultural valencià tots els béns existents al territori de la Comunitat Valenciana que a l'entrada en vigor d'esta llei ja havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. Les restes del castell i les muralles de Chelva constituïxen, per tant, per ministeri de la llei, un bé d'interés cultural amb la categoria de monument.  
En aplicació de la diposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià, que permet a la Conselleria de Cultura, Educació i Esport complementar les declaracions de béns d'interés cultural que s'havien produït abans de l'entrada en vigor de l'esmentada llei a fi d'adaptar-ne el contingut als requisits que s'hi establixen, la Direcció General de Patrimoni Cultural Valencià va adoptar la Resolució de 24 d'octubre de 2005 (DOGV 15-12-05), per la qual s'acordava incoar l'expedient per delimitar l'entorn de protecció de les restes del castell de Chelva i establir-ne la normativa protectora corresponent.  
En compliment del que disposen el dit precepte i el Decret 8/2004, de 3 de setembre, del president de la Generalitat, pel qual s'assignen competències a les conselleries, i fent ús de les facultats conferides per l'article 35 de la Llei 5/1983, de 30 de desembre, del Govern Valencià,   
DISPOSE  
Primer  
Delimitar l'entorn de protecció de les restes del castell i les muralles de Chelva (València) i establir la normativa de protecció del monument i el seu entorn en l'articulat que es transcriu a continuació.   
Normativa de protecció del monument i el seu entorn  
Monument:  
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de monument.  
Article segon. Els usos permesos seran tots aquells que siguen compatibles amb la posada en valor i el gaudi patrimonial del bé i contribuïsquen a la consecució de les dites finalitats. L'autorització particularitzada d'ús es regirà d'acord amb el que disposa l'article 18 de la Llei 4/1998, d'11 de juny, del Patrimoni Cultural Valencià.  
Entorn de protecció:  
Article tercer. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció en l'entorn de protecció del monument requerirà l'autorització prèvia de la Conselleria competent en matèria de cultura. Esta autorització s'emetrà d'acord amb els criteris establits en la present normativa, i en els casos que no s'hi preveuen per mitjà de l'aplicació directa dels criteris previstos en l'article 39 de l'esmentada llei.   
Totes les intervencions requeriran, per al seu tràmit d'autorització, la definició precisa del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar-ne la situació de partida i la transcendència patrimonial.  
Article quart. Sense perjuí del que disposa l'article anterior, per mitjà de l'informe tècnic municipal, es podrà derivar la no-necessitat del tràmit d'autorització previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior d'estos immobles.  
En estos casos, l'Ajuntament comunicarà a esta administració en el termini de 10 dies la concessió de la llicència municipal, comunicació a què adjuntarà com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.  
Article quint. La contravenció del que preveuen els articles anteriors determinarà la responsabilitat de l'Ajuntament en els termes establits en l'article 37 de la Llei 4/1998, d'11 de juny, del Patrimoni Cultural Valencià.  
Article sext. Criteris d'intervenció.  
1. Es mantindrà la parcel·lació històrica de l'entorn.  
2. Seran mantingudes les alineacions històriques de l'edificació conservades fins a l'actualitat.  
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que el caracteritzen, hauran de mantindre les fatxades visibles des de la via pública, i preservar-ne i restaurar-ne els caràcters originaris.  
4. Les altures seran les mateixes que presenten els edificis actualment existents, sempre que no superen el nombre màxim de quatre plantes, incloent-hi la planta baixa. Queden prohibits els semisoterranis.  
5. Les cobertes, d'acord amb la tipologia de la zona, seran, en el cos principal de l'edifici, la profunditat edificable del qual oscil·larà entre 8 i 11 metres, inclinades, de teula àrab, amb un pendent d'entre el 15% i el 35%, a dos aigües, i el carener tindrà una altura màxima de 2,25 m respecte de l'altura de la cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.  
6. Les noves edificacions s'adequaran amb caràcter estètic a la tipologia i als acabats tradicionals de Chelva. La fatxada s'ajustarà a les disposicions següents:  
. Ràfols amb una longitud màxima de volada 35 cm.  
. Impostes, motlures, marcs, acabaments i la resta d'elements compositius amb una longitud màxima de volada 15 cm.  
. Buits de fatxada de proporció vertical, disposició i dimensions característiques de la zona.  
. Balcons de barana metàl·lica, amb una amplària màxima de volada de 40 cm, 15 cm de cantell i una longitud màxima de 1,80 m. Es prohibixen els miradors.  
. Els sòcols seran de pedra.  
. Les fusteries seran de fusta.   
. Es prohibixen les persianes, excepte les tradicionals persianetes exteriors enrotllables.  
7. L'ús permés en esta zona serà el residencial, amb els usos compatibles acceptats per les Normes Subsidiàries de Planejament (DOGV 06-09-1989).  
Article sèptim. Totes les actuacions que puguen tindre incidència sobre la correcta percepció i la dignitat en la valoració de l'escena o el paisatge urbà del monument i el seu entorn, com seria el cas de l'afecció dels espais lliures per a actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, la implantació de rètols, marquesines, tendals, instal·lacions vistes, antenes, etc., o qualssevol altres de característiques i conseqüències semblants, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.   
Queda proscrita la introducció d'anuncis o publicitat exterior que, en qualsevol de les seues accepcions, irrompa a la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat, se sol·licite i obtinga l'autorització expressa.  
Article octau. Qualsevol intervenció que afecte el subsòl de l'immoble o de l'entorn de protecció se sotmetrà al que disposa el títol III de la Llei 4/1998, d'11 de juny, del Patrimoni Cultural Valencià.  
Article nové. Esta normativa és transitòria fins que s'aprove el preceptiu Pla Especial de Protecció previst en l'article 34.2 de la Llei 4/1998, d'11 de juny, del Patrimoni Cultural Valencià, per a l'entorn de protecció dels monuments.  
Segon  
de protecció del bé d'interés cultural queda definit tan literalment com gràficament en els annexos adjunts que formen part de la present orde. La documentació complementària es troba en l'expedient corresponent.  
Disposició addicional primera   
La present delimitació de l'entorn de protecció de les restes del castell i les muralles de Chelva i l'establiment de la seua normativa protectora corresponent haurà de ser comunicada al Registre General de Béns d'Interés Cultural a l'efecte que n'hi haja constància.   
Disposició addicional segona  
La present delimitació de l'entorn de protecció de les restes del castell i les muralles de Chelva i l'establiment de la seua normativa protectora haurà de ser inscrita en la secció primera de l'Inventari General del Patrimoni Cultural Valencià.  
DISPOSICIÓ FINAL  
La present orde entrarà en vigor l'endemà de ser publicada en el Diari Oficial de la Generalitat Valenciana.  
València, a 26 de juliol de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Delimitació literal  
1. Justificació de la delimitació proposada.  
El criteri general seguit per a la delimitació de l'entorn de protecció consistix a incloure dins d'esta àrea els elements urbans següents:  
. Parcel·les que limiten directament amb la que ocupa el bé d'interés cultural, de manera que, qualsevol intervenció que s'hi realitze pot afectar-lo, tan visualment com físicament.  
. Parcel·les que donen al mateix espai públic que el bé d'interés cultural i que en constituïxen l'entorn visual i ambiental immediat i on qualsevol intervenció que es realitze puga suposar una alteració de les condicions de percepció del bé o del caràcter de l'espai urbà.  
. Espais públics en contacte directe amb el bé d'interés cultural i les parcel·les enumerades anteriorment i que constituïxen part del seu ambient urbà immediat.  
. Edificacions o qualsevol element del paisatge urbà que, encara que no tingen una situació d'immediatesa amb el bé d'interés cultural, n'afecten de manera fonamental la percepció.  
2. Delimitació de l'entorn  
Origen: Cantó est de la parcel·la 08 de l'illa 16.185, punt A.  
Sentit: Horari.  
Línia delimitadora: La línia incorpora la parcel·la núm. 08 de l'illa 16.185, gira cap al nord per l'eix del carrer de los Mártires fins a tornar a girar cap a l'est i incloure l'església. Seguix per les fatxades de l'illa 18.188 que donen al carrer En proyecto núm. 20. Gira cap al sud per l'eix del carrer de Nuestro Señor del Remedio, per la plaça del Arrabal i pel carrer del Arrabal. Creua l'illa 18.179 entre les parcel·les 26 i 27 i gira cap a l'oest per les fatxades de les parcel·les de l'illa 18.179 que donen al carrer de los Mangraneros. Creua el carrer de la Peirería, continua per la fatxada est de la parcel·la núm. 24 de l'illa 17.179 i, des d'allí, es dirigix al cantó sud-est de l'illa 16.171. Prosseguix per les posteriors de l'illa 16.171 fins a la núm. 08, continua per la prolongació d'esta posterior fins a l'illa 14.179, incorpora les parcel·les 14, 15, 16, 17 i 18 d'esta illa. Arriba al carrer de la Murtera, gira cap a l'oest i creua l'illa 14.187 entre les parcel·les 38 i 39 i 50 i 51 i 07 i 08. Creua el carrer En proyecto núm. 16 i recorre la fatxada est de l'illa 27; gira cap a l'oest per les posteriors de les parcel·les de l'illa 14.186 que donen al carrer de las Hollerías. Creua el carrer de San Francisco de Asís i recorre les posteriors de les parcel·les que van de la 19 a la 07. Creua el carrer i recorre les posteriors de les parcel·les 05 i 06 de l'illa núm. 14.201. Seguix pel carrer del Hoyo i travessa l'illa núm. 14.205 entre les parcel·les números 20 i 21, fins a la mitgera de la parcel·la núm. 13. Recorre les posteriors de les parcel·les 11 i 09 i la fatxada nord de la parcel·la 09. Creua el carrer i incorpora les parcel·les 20, 19, 18, 17, 16, 15 i 14 de l'illa 15.194. Creua el carrer En Proyecto núm. 12 i recorre les posteriors de les parcel·les de l'illa 15.196 que donen al carrer del Corazón de Jesús. Creua el carrer de Benacacira i prosseguix per la fatxada de la parcel·la A4 que dóna al carrer de José Manteca, i les posteriors de les parcel·les A5, A6, A7, A8, A9, B0 i B1. Creua el carrer de José Manteca i per la fatxada de la parcel·la 08 de l'illa 16.185 es dirigix al punt d'origen.  
ANNEX I  
Delimitació gràfica